Så sent trækker vi os tilbage
Der er tale om en stigning på knap en måned på bare ét kvartal. Foto: Ida Guldbæk Arentsen/Ritzau Scanpix
13. feb, 07:40
Den reelle tilbagetrækningsalder er på vej op og steg med fire måneder på kort tid. Men mange danskere forventer at trække sig tilbage før folkepensionsalderen.
I gennemsnit siger vi farvel til byggepladsen, skrivebordet og kantinemaden for at gå hjem på folkepension eller efterløn, når vi er 65 år og syv måneder, skriver Fagbladet 3F.
Der er tale om en stigning på knap en måned på bare ét kvartal. Sammenlignet med samme kvartal året før, er der tale om en stigning på fire måneder. Tilbagetrækningsalderen ser ud til at stige i forhold til tidligere år.
- Den primære forklaring på, at tilbagetrækningsalderen stiger, er at efterlønsalderen er steget gradvist over nogle år, og at folkepensionsalderen også er begyndt at stige. Desuden er der nogen, der ikke bruger retten til efterløn, og flere arbejder, selv om de kunne være gået på pension. Det gælder særligt personer med længere uddannelser, siger Andreas Østergaard Nielsen fra Forsikring og Pension.
Resultaterne peger på, at mange af os regner med at trække os tilbage mindst ét år før folkepensionsalderen. Blandt personer, der har tungt fysisk arbejde, er det seks ud af 10, som forventer at forlade arbejdsmarkedet før pensionsalderen. Selv blandt dem der har stillesiddende, ikke-fysisk arbejde, forventer næsten halvdelen at stoppe før pensionsalderen.
- Undersøgelsen tyder på, at der er en ret udbredt forventning om at forlade arbejdsmarkedet før pensionsalderen, også selv om det ikke er en adfærd, der ses endnu, og selv om mange givetvis ikke vil have råd til det, siger Lars L. Andersen, professor fra det Nationale Forskningscenter for Arbejdsmiljø.
- Der kan være nogle af dem med dårligt helbred og hårdt fysisk arbejde, som bliver fastlåst i en situation, hvor de ikke har råd til at trække sig tilbage, selv om de føler sig nedslidte. Så det er vigtigt med nogle systemer, der kan få dem over i nogle lettere job, der ikke er så fysisk anstrengende, mener han.
Sidste år – 2019 – steg folkepensionsalderen til 65,5 år. Frem mod 2030 vil den stige til 68 år. Efterlønsalderen har også været på vej op, fra 60 år til nu 63 år. Den vil frem over stige til 65 år. Det er tilbagetrækningsreformerne fra 2006 og 2011, der slår igennem i disse år.